P6_TA(2007)0131

Προϋπολογισμός 2008: ετήσιες στρατηγικές προτεραιότητες της Επιτροπής

Ψήφισμα του Ευρωπαϊκού Κοινοβουλίου της 24ης Απριλίου 2007 σχετικά με την ετήσια στρατηγική πολιτικής της Επιτροπής για τη διαδικασία του προϋπολογισμού του 2008 (2007/2017(BUD))

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών "Ετήσια στρατηγική πολιτικής για το 2008" (COM(2007)0065),

- έχοντας υπόψη τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη χρηστή δημοσιονομική διαχείριση [1],

- έχοντας υπόψη το άρθρο 272 της Συνθήκης ΕΚ και το άρθρο 177 της Συνθήκης Ευρατόμ,

- έχοντας υπόψη το άρθρο 112, παράγραφος 1, του Κανονισμού του,

- έχοντας υπόψη την έκθεση της Επιτροπής Προϋπολογισμών και τις γνωμοδοτήσεις της Επιτροπής Εξωτερικών Υποθέσεων και της Επιτροπής Διεθνούς Εμπορίου (Α6-0123/2007),

Α. λαμβάνοντας υπόψη ότι ο προϋπολογισμός της ΕΕ για το 2008 θα είναι ο δεύτερος που θα συμφωνηθεί στο πλαίσιο της διοργανικής συμφωνίας (ΔΣ) της 17ης Μαΐου 2006, για τη δημοσιονομική πειθαρχία και τη χρηστή δημοσιονομική διαχείριση,

Β. λαμβάνοντας υπόψη ότι ο προϋπολογισμός του 2008 θα είναι ο πρώτος που θα ψηφιστεί με τη Ρουμανία και τη Βουλγαρία ως κράτη μέλη της ΕΕ,

Γ. λαμβάνοντας υπόψη ότι η παγκοσμιοποίηση προχωρεί με γοργό βήμα, με όλες τις ευκαιρίες και οικονομικές, κοινωνικές και περιβαλλοντικές προκλήσεις που συνεπάγεται· λαμβάνοντας υπόψη ότι με τον προϋπολογισμό του 2008 πρέπει να διασφαλιστεί ότι η ΕΕ θα εξακολουθήσει να είναι σε θέση να επωφελείται από τις ευκαιρίες, να ανταποκρίνεται στις προκλήσεις της παγκοσμιοποίησης και να αντεπεξέρχεται στις ευθύνες της ως παγκόσμιος παράγοντας, εφαρμόζοντας το κατάλληλο μίγμα προνοητικών εσωτερικών και εξωτερικών πολιτικών,

Δ. λαμβάνοντας υπόψη ότι το 2007 θα είναι το πρώτο έτος εφαρμογής πολλών προγραμμάτων δαπανών της ΕΕ για την περίοδο προγραμματισμού 2007-2013, σε συνέχεια της θέσπισης πολλών νέων νομικών βάσεων κατά το 2006· λαμβάνοντας υπόψη ότι τα στοιχεία για την εφαρμογή του προϋπολογισμού 2007, ιδίως όσον αφορά τις πιστώσεις αναλήψεων υποχρεώσεων, θα προσφέρουν σημαντικές πληροφορίες για την ικανότητα της Επιτροπής και των κρατών μελών να εφαρμόζουν τις προτεραιότητες του Κοινοβουλίου,

Το πολιτικό πλαίσιο

1. υπογραμμίζει ότι η προετοιμασία, η υποβολή και η συζήτηση του προϋπολογισμού του 2008 θα σημαδεύονται από την 50ή επέτειο της υπογραφής της Συνθήκης της Ρώμης και νέα ώθηση στη θέσπιση συνταγματικής συνθήκης· επισημαίνει ότι το 2007 θα αρχίσουν οι προπαρασκευαστικές εργασίες για την πλήρη και συνολική αναθεώρηση 2008-2009 (ενδιάμεση αναθεώρηση) του πολυετούς δημοσιονομικού πλαισίου (ΠΔΠ) 2007-2013, επισημαίνει επίσης το ψήφισμά του της 29ης Μαρτίου 2007 σχετικά με το σύστημα ιδίων πόρων της Ένωσης [2]·

2. υπογραμμίζει τη σημασία που αποδίδει στην ικανότητα της ΕΕ των 27 να καταστήσει την παγκοσμιοποίηση ευκαιρία για τους πολίτες της και να ηγείται της διεθνούς δράσης για την ανταπόκριση στις προκλήσεις της παγκοσμιοποίησης· υπογραμμίζει στο πλαίσιο αυτό τη σημασία που έχει το να διασφαλιστεί ότι οι οικονομικοί και ανθρώπινοι πόροι της ΕΕ κατανέμονται καταλλήλως, ούτως ώστε να κατοχυρώνεται η σωστή λειτουργία της ΕΕ·

3. επισημαίνει τις προτάσεις που υποβάλλει η Επιτροπή υπό τους τίτλους ευημερία, αλληλεγγύη, ασφάλεια, εξωτερική προβολή· συμφωνεί ότι ταυτόχρονα πρέπει η ΕΕ να παραμείνει επικεντρωμένη στην ατζέντα της Λισσαβώνας και ειδικά στη βιώσιμη ανάπτυξη, στην οικονομική μεγέθυνση και στην απασχόληση, στην ανταγωνιστικότητα και στις ΜΜΕ καθώς και στην κοινωνική συνοχή· θεωρεί ότι, σε πολλές περιπτώσεις, όπως στους τομείς της ενεργειακής πολιτικής και της κλιματικής μεταβολής, οι προτάσεις αυτές αποτελούν παράδειγμα πιο ευέλικτης προσέγγισης της ΕΕ στην προσπάθεια να ανταποκριθεί στις πραγματικές προκλήσεις που αντιμετωπίζουν οι Ευρωπαίοι πολίτες· επισημαίνει πάντως ότι, ως αποτέλεσμα των πολύ μικρών περιθωρίων υπό τα διάφορα ανώτατα όρια δαπανών, η ικανότητα της ΕΕ να αντιδρά σε μεταβολές πολιτικής από άποψη προϋπολογισμού είναι εξαιρετικά περιορισμένη·

4. θεωρεί ότι αποτελεί ευθύνη του υπό την ιδιότητά του ως αρμόδιας για τον προϋπολογισμό αρχής να εξασφαλίζει ότι οι πόροι που δίδονται στον προϋπολογισμό της ΕΕ δαπανώνται με σκοπό να εξασφαλίζεται αξιοποίηση του χρήματος, ιδιαιτέρως βελτιστοποίηση των περιορισμένων πόρων· προτίθεται να επιδιώξει προϋπολογισμό που να φέρει αποτελέσματα, με βάση την προσέγγιση που δρομολογήθηκε με τον προϋπολογισμό του 2007 σε συνεργασία με τις ειδικές επιτροπές·

5. επαναλαμβάνει το αίτημά του να προσδιορίζονται οι ετήσιες προτεραιότητες πολιτικής της ΕΕ κατά τρόπο που να μπορούν να κοινοποιούνται αποτελεσματικά στους πολίτες της Ευρώπης και υπενθυμίζει ότι το παρόν ψήφισμα περιλαμβάνει τις απόψεις του Ευρωπαϊκού Κοινοβουλίου σχετικά με την επικείμενη διαδικασία του προϋπολογισμού· εκφράζει την έντονη αποδοκιμασία του για το γεγονός ότι η Ετήσια Στρατηγική Πολιτικής (ΕΣΠ) δεν αντανακλά επαρκώς τις προτεραιότητές του· αναμένει ότι το ψήφισμά του για το προσχέδιο προϋπολογισμού (ΠΣΠ) του 2008 θα ληφθεί δεόντως υπόψη· υπογραμμίζει ότι οι διάφορες πρωτοβουλίες που προτείνει η Επιτροπή στην ετήσια στρατηγική πολιτικής του 2008 θα πρέπει να θεωρηθούν στο πλαίσιο των προγραμμάτων δαπανών και των πολιτικών προτεραιοτήτων που θεσπίστηκαν πολύ πρόσφατα σε συνέχεια των συνολικών ανώτατων ορίων τα οποία συμφωνήθηκαν για το ΠΔΠ 2007-2013 στη ΔΣ της 17ης Μαΐου 2006·

6. επισημαίνει την παρουσίαση του νομοθετικού προγράμματος και προγράμματος εργασιών της Επιτροπής εκ μέρους της Επιτρόπου Wallström στη Διάσκεψη των Προέδρων στις 8 Φεβρουαρίου 2007, αλλά εκφράζει παράλληλα τη λύπη του για την έλλειψη αλληλεπίδρασης μεταξύ του νομοθετικού προγράμματος εργασίας και της διαδικασίας του προϋπολογισμού· με γνώμονα τη συμφωνία πλαίσιο μεταξύ Κοινοβουλίου και Επιτροπής, εμμένει στη βελτίωση της συνοχής των δύο διαδικασιών· υπενθυμίζει στην Επιτροπή τη δέσμευση που ανέλαβε κατά τη διάρκεια της διαδικασίας προϋπολογισμού 2007 και την επιστολή του Προέδρου Barroso του Δεκεμβρίου 2006 όσον αφορά τη βελτίωση της αντιστοίχισης μεταξύ νομοθετικών προτεραιοτήτων και αποφάσεων επί του προϋπολογισμού· σημειώνει, στο πλαίσιο αυτό, τις προτεραιότητες της Επιτροπής όπως ορίσθηκαν στην ανακοίνωση περί ετήσιας στρατηγικής πολιτικής και αναμένει από την Επιτροπή να προσαρμόσει αυτές τις προτεραιότητες βάσει των αποφάσεων που θα λάβει η αρμόδια για τον προϋπολογισμό αρχή κατά τη διάρκεια της ετήσιας διαδικασίας προϋπολογισμού·

Προϋπολογισμός που να φέρει αποτελέσματα — ξεκάθαρη παρουσίαση, σαφείς στόχοι, ακρίβεια στην εκτέλεση

7. υπογραμμίζει για άλλη μία φορά τη σημασία που αποδίδει στο να θεσπίζονται προγράμματα δαπανών της ΕΕ τα οποία να ανταποκρίνονται αποτελεσματικά στους πολιτικούς τους στόχους· θεωρεί ότι η εκπλήρωση των πολιτικών στόχων, και η σαφής απόδειξή της, ανέκαθεν αποτελούσαν θεμελιώδεις προϋποθέσεις για τη νομιμότητα της ΕΕ στα μάτια των πολιτών της· επιβεβαιώνει την πρόθεσή του, επομένως, να προσδώσει στις εργασίες του για τον προϋπολογισμό του 2008 τη φιλοσοφία ενός "προϋπολογισμού που να φέρει αποτελέσματα"· τονίζει ότι αυτά τα αποτελέσματα δεν θα αποτιμηθούν μόνον βάσει λογιστικών κριτηρίων, και επισημαίνει ότι αυτή η προσέγγιση θα ακολουθηθεί με πνεύμα χρηστής διοργανικής συνεργασίας·

8. ως πρώτο βήμα προς την κατεύθυνση ενός προϋπολογισμού που να φέρει αποτελέσματα, υπογραμμίζει τη σημασία της σαφήνειας, της συνέπειας και της διαφάνειας στην παρουσίαση του προϋπολογισμού· υποστηρίζει την εγγραφή στον προϋπολογισμό βάσει δραστηριοτήτων (ABB), που αποσκοπεί στη σωστή αντιστοίχιση ανθρώπινων πόρων και πολιτικών στόχων σύμφωνα με τους τομείς πολιτικής των δαπανών της Επιτροπής· επισημαίνει ότι η ονοματολογία ABB δεν συμβιβάζεται εύκολα με τις κατηγορίες των τομέων του ΠΔΠ· εκφράζει ακόμη τη λύπη του για το γεγονός ότι οι χαρακτηρισμοί ευημερία, αλληλεγγύη, ασφάλεια και εξωτερική προβολή, της ΕΣΠ αντιπροσωπεύουν ένα τρίτο σύστημα κατάταξης που είναι μάλλον αυθαίρετο όσον αφορά την κατάταξη τομέων πολιτικής υπό τα διάφορα κεφάλαια, δεν έχει ιδιαίτερη αξία από δημοσιονομική σκοπιά, ενώ δεν συμβιβάζεται εύκολα με τις κατατάξεις της ABB και του ΠΔΠ· ζητεί από την Επιτροπή να ακολουθεί πιο συστηματικά τις διαρθρώσεις της ABB και του ΠΔΠ και να παρέχει σαφείς ενδείξεις σχετικά με την αντιστοιχία μεταξύ αυτής της τρίτης κατάταξης και των δημοσιονομικών κατηγοριών της διοργανικής συμφωνίας της 17ης Μαΐου 2006·

9. θεωρεί ότι οι δηλώσεις δραστηριοτήτων που υποβάλλει η Επιτροπή για κάθε τομέα πολιτικής στο ΠΣΠ συνιστούν βασικό στοιχείο για την αποτελεσματική εποπτεία των δαπανών της ΕΕ από την αρμόδια για τον προϋπολογισμό αρχή· υπογραμμίζει ότι, αν οι πολιτικοί στόχοι δεν είναι σαφείς, είναι αδύνατη η ουσιαστική πολιτική αξιολόγηση· ζητεί να υπάρξει μεγαλύτερη σαφήνεια στην παρουσίαση των δηλώσεων δραστηριοτήτων στο ΠΣΠ του 2008· ζητεί, τα έγγραφα του ΠΣΠ να εστιάζονται περισσότερο στους πολιτικούς στόχους και τα αποτελέσματα της πολιτικής αντί σε πληροφορίες για διοικητικές διαδικασίες όπως γινόταν ως τώρα·

10. υπογραμμίζει τη σημασία της εποπτείας της εκτέλεσης του προϋπολογισμού ως μέσου μέτρησης της επιτυχίας της πολιτικής· εκφράζει ικανοποίηση για τις πρόσφατες βελτιώσεις στην παροχή στοιχείων σχετικά με την εκτέλεση από την Επιτροπή, ιδιαίτερα όσον αφορά το σύστημα ενημέρωσης σχετικά με τις προβλέψεις του προϋπολογισμού· επισημαίνει ότι στο πλαίσιο της ΕΣΠ τα στοιχεία σχετικά με την εκτέλεση κατά το πρώτο έτος των δαπανών στο πλαίσιο των νέων προγραμμάτων για το 2007-2013 θα διατεθούν στη διάρκεια του 2007· θεωρεί ότι οι πληροφορίες αυτές μπορεί να φανούν χρήσιμες ως προς το ότι θα παροτρύνουν την Επιτροπή και τα κράτη μέλη να τηρήσουν πλήρως τις πολιτικές προτεραιότητες του Κοινοβουλίου που καθορίσθηκαν στον προϋπολογισμό 2007 και στο παρόν ψήφισμα·

Ανθρώπινοι πόροι — σωστή κατανομή, προσωπική ευθύνη, ελεγχόμενη εξωτερική ανάθεση

11. πιστεύει ακράδαντα ότι ένα αποτελεσματικό και οικονομικά αποδοτικό σύστημα διοίκησης της Ευρωπαϊκής Ένωσης πρέπει να διαθέτει το αναγκαίο ύψος πόρων· αναμένει με ενδιαφέρον τα αποτελέσματα της μελέτης που εκπονούν οι υπηρεσίες της Επιτροπής όσον αφορά τις πραγματικές ανάγκες σε προσωπικό, που θα υποβληθεί στις 30 Απριλίου 2007· είναι πεπεισμένο ότι αυτή η ενδελεχής εξέταση αποτελεί βασικό στοιχείο που επιτρέπει στην Επιτροπή να εντοπίσει το πραγματικό δυναμικό της και να παράσχει περισσότερο προσωπικό για τις νέες πολιτικές προτεραιότητες όπως η ενέργεια, η μεταβολή του κλίματος, η μετανάστευση, η εκτέλεση πολυετών προγραμμάτων και η εποπτεία της μεταφοράς της νομοθεσίας της ΕΕ στα κράτη μέλη· θα αξιολογήσει την έκβαση της ενδελεχούς εξέτασης πιο εμπεριστατωμένα για να αντιμετωπισθούν οι μελλοντικές πολιτικές προκλήσεις ξεκινώντας από τη διαδικασία του προϋπολογισμού 2008·

12. εκφράζει την ικανοποίησή του για το γεγονός ότι από την ετήσια στρατηγική πολιτικής του 2008 προκύπτουν νέα στοιχεία σχετικά με τις προσπάθειες της Επιτροπής να αναπροσανατολίσει τους ανθρώπινους πόρους της στις πολιτικές προτεραιότητες, αλλά απορρίπτει την παρουσίαση των προτεραιοτήτων αυτών σύμφωνα με τους τίτλους της ευημερίας, της αλληλεγγύης, της ασφάλειας και της εξωτερικής προβολής· ζητεί, στο πλαίσιο αυτό, από την Επιτροπή να περιλάβει στο ΠΣΠ σαφείς πρόσθετες πληροφορίες, σύμφωνα με τη διάρθρωση ABB, σχετικά με την πολιτική για τους ανθρώπινους πόρους και τη στρατηγική ανακατανομής τους για το 2008, λαμβάνοντας υπόψη τα αποτελέσματα της σχετικής μελέτης·

13. εκφράζει την ανησυχία του για το γεγονός ότι η επέκταση των υφισταμένων αποκεντρωμένων υπηρεσιών θα μειώσει τα διαθέσιμα περιθώρια των τομέων του ΠΔΠ· εκφράζει επίσης ανησυχία για το γεγονός ότι η μείωση αυτή των διαθέσιμων περιθωρίων θα περιορίσει τις δυνατότητες χρηματοδότησης νέων προτεραιοτήτων, όπως πιλοτικών έργων και προπαρασκευαστικών ενεργειών, και θα μειώσει τα διαθέσιμα ποσά για την επέκταση των υφισταμένων προγραμμάτων· επισημαίνει ότι το σημείο 47 της ΔΣ της 17ης Μαΐου 2006 υποχρεώνει την Επιτροπή να αξιολογεί τις δημοσιονομικές επιπτώσεις επί του σχετικού κονδυλίου δαπανών κατά την εκπόνηση της προτάσεώς της για την ίδρυση οιουδήποτε νέου οργανισμού· θα επιδιώξει να εξασφαλίσει ότι η λειτουργία των αποκεντρωμένων υπηρεσιών δημιουργεί προστιθέμενη αξία και προωθεί τα συμφέροντα των πολιτών της ΕΕ·

14. επισημαίνει ότι οποιαδήποτε περαιτέρω αύξηση του αριθμού των εκτελεστικών και άλλων οργανισμών θα πρέπει να χρηματοδοτηθεί από τον προϋπολογισμό του σχετικού προγράμματος· εκφράζει, επομένως, την ανησυχία του για το γεγονός ότι οποιαδήποτε περαιτέρω αύξηση των εκτελεστικών και άλλων οργανισμών μπορεί να μειώσει τα επιχειρησιακά κονδύλια των επιμέρους προγραμμάτων·

15. είναι αποφασισμένο να αποσαφηνίσει τον ορισμό, το ρόλο και το κόστος όλων των οργανισμών βάσει του άρθρου 185 του δημοσιονομικού κανονισμού, να αποτιμήσει τη σχέση κόστους αποτελεσματικότητας αυτών των τρόπων διαχείρισης και να διασφαλίσει συστηματικά και σε διοργανικό επίπεδο την εφαρμογή της διαδικασίας που θεσπίζεται στην παράγραφο 47 της διοργανικής συμφωνίας της 17ης Μαΐου 2006 κατά τη διάρκεια της ετήσιας διαδικασίας του προϋπολογισμού 2008·

16. θεωρεί ότι η αποκέντρωση των ευθυνών στις διάφορες γενικές διευθύνσεις και η ατομική ευθύνη των υπαλλήλων της ΕΕ συνιστούν σημαντικό στοιχείο της προσέγγισης της διαχείρισης βάσει δραστηριοτήτων (ABM)· επισημαίνει ότι μπορεί να χρειαστεί περαιτέρω εργασία προκειμένου να αποσαφηνιστούν ορισμένες ιεραρχίες ευθύνης στα θεσμικά όργανα της ΕΕ· θεωρεί ότι το ζήτημα είναι ιδιαίτερα σημαντικό υπό το φως της εμφανούς τάσης για εξωτερική ανάθεση καθηκόντων εφαρμογής σε εκτελεστικούς οργανισμούς και άλλους ειδικούς φορείς·

17. εκφράζει την ανησυχία του για τη δημιουργία εκτελεστικών και λοιπών οργανισμών, που μπορεί να οδηγήσει στην αύξηση του αριθμού των μόνιμων υπαλλήλων και των συμβασιούχων, αν δεν υπάρξει αντίστοιχη μείωση θέσεων στις σχετικές γενικές διευθύνσεις της Επιτροπής, και την αποδυνάμωση της εποπτείας της διοίκησης στην ΕΕ· ζητεί από την Επιτροπή να εξηγήσει στο ΠΣΠ του 2008, με ποιο τρόπο οι θέσεις που ζητούνται σε νέους εκτελεστικούς και λοιπούς οργανισμούς θα αντισταθμιστούν με μειώσεις στις αρμόδιες γενικές διευθύνσεις· ζητεί, ακόμη, από την Επιτροπή, να αντιμετωπίσει στο ΠΣΠ του 2008 το πρόβλημα της κατάλληλης εποπτείας των εκτελεστικών και λοιπών οργανισμών, προκειμένου να διασφαλιστεί η δημοκρατική απόδοση ευθύνης· ζητεί να βελτιωθεί ο κώδικας δεοντολογίας για τη σύσταση εκτελεστικών οργανισμών, ιδιαιτέρως όσον αφορά τον κοινοβουλευτικό έλεγχο της χρηματοδότησης και της επάνδρωσης των οργανισμών·

Πολυετές δημοσιονομικό πλαίσιο-προγραμματισμός, περιθώρια, αρχική και αναδρομική χρηματοδότηση

18. λαμβάνει υπό σημείωση την τελευταία ενημέρωση του δημοσιονομικού προγραμματισμού της Επιτροπής για το 2007-2013· επισημαίνει τα περιορισμένα, και σε ορισμένες περιπτώσεις φθίνοντα, περιθώρια στους τομείς 1α και 3, και αντιτίθεται σθεναρά στην πρόταση της Επιτροπής να χρησιμοποιήσει τα μικρά εναπομένοντα περιθώρια των δύο αυτών τομέων για νέες πρωτοβουλίες· εκφράζει έντονη ανησυχία για το γεγονός ότι τα πρόσθετα περιθώρια θα δημιουργηθούν κυρίως με αναδρομική χρηματοδότηση υπαρχόντων πολυετών προγραμμάτων· θεωρεί ότι τα μικρά περιθώρια περιορίζουν τη δυνατότητα αποτελεσματικής αντιμετώπισης οιασδήποτε επείγουσας ή νέας πολιτικής προτεραιότητας· ζητεί από την Επιτροπή να υποβάλει στην επόμενη τριμερή σύσκεψη επισκόπηση των περιθωρίων στις διάφορες κατηγορίες και ενημέρωση του δημοσιονομικού προγραμματισμού, σύμφωνα με την παράγραφο 46 της διοργανικής συμφωνίας της 17ης Μαΐου 2006 καθώς επίσης τις πιθανές χρηματοοικονομικές συνέπειες των προτάσεων που εξαγγέλθηκαν στο νομοθετικό πρόγραμμα·

19. επιθυμεί να διερευνήσει δυνατότητες για καλύτερη εμφάνιση, διευκόλυνση και καλύτερη κατανόηση των διαφόρων δημοσιονομικών προγραμματισμών και εγγράφων του προϋπολογισμού που παρέχονται στην αρμόδια για τον προϋπολογισμό αρχή (δημοσιονομικός προγραμματισμός και έγγραφο ετήσιας στρατηγικής πολιτικής)· επισημαίνει ότι επί του παρόντος δεν υπάρχει ούτε σαφής ένδειξη των ακριβών αλλαγών σε σύγκριση με τον προηγούμενο δημοσιονομικό προγραμματισμό στους πίνακες που επισυνάπτονται στον δημοσιονομικό προγραμματισμό ούτε σαφής ένδειξη του πώς αντισταθμίζονται οι αυξήσεις ούτε πώς πραγματοποιούνται η αρχική και η αναδρομική χρηματοδότηση·

20. υπενθυμίζει ότι, όσον αφορά τα πιλοτικά έργα και τις προπαρασκευαστικές ενέργειες για τη διαδικασία του προϋπολογισμού του 2008, σύμφωνα με το Παράρτημα ΙΙ, μέρος Δ της ΔΣ της 17ης Μαΐου 2006"τα δύο σκέλη της αρμόδιας για τον προϋπολογισμό αρχής ενημερώνουν την Επιτροπή μέχρι τα μέσα Ιουνίου για τις προθέσεις τους"· εκφράζει την ανησυχία του για το γεγονός ότι σε ορισμένα κονδύλια και γραμμές του προϋπολογισμού μπορεί να μην υπάρχουν επαρκή περιθώρια για νέα πιλοτικά έργα και προπαρασκευαστικές ενέργειες·

21. επισημαίνει με ανησυχία τον πιθανό αντίκτυπο των τροποποιήσεων που προτείνει η Επιτροπή στο δημοσιονομικό προγραμματισμό στο τμήμα ΙΙΙ της ΕΣΠ για το 2008 επί των ήδη μικρών περιθωρίων ή/και επιχειρησιακών προγραμμάτων, ιδιαίτερα ως αποτέλεσμα της αυξημένης χρηματοδότησης για τους αποκεντρωμένους οργανισμούς και υπηρεσίες ή τη δημιουργία νέων ταμείων· εκφράζει τη λύπη του για το γεγονός ότι τέτοιες προτάσεις υποβλήθηκαν λιγότερο από ένα μήνα μετά την πιο πρόσφατη ενημέρωση του δημοσιονομικού προγραμματισμού· αναμένει ότι η Επιτροπή θα υποβάλει τις προτάσεις αυτές έγκαιρα στο ΠΣΠ του 2008 και τον προσεχή δημοσιονομικό προγραμματισμό, ιδιαίτερα αν συνεπάγονται τροποποίηση του ΠΔΠ·

22. εκφράζει την ανησυχία του σχετικά με την προτεινόμενη αναδρομική χρηματοδότηση ορισμένων προγραμμάτων στην ΕΣΠ για το 2008 και τα προβλήματα που μπορεί να συσσωρευτούν εξαιτίας της τα επόμενα χρόνια του ΠΔΠ, λαμβανομένου υπόψη του προβλήματος των αυξανομένων RAL· επισημαίνει, ακόμη, ότι στον προϋπολογισμό του 2007 το Κοινοβούλιο ενέκρινε για τους δικούς του τομείς προτεραιότητας επίπεδα υψηλότερα από το μέσο επίπεδο ανάληψης υποχρεώσεων που προβλέπεται με βάση τα ανώτατα όρια διαφόρων επιμέρους προγραμμάτων του πολυετούς προγράμματος· παρατηρεί ότι ενδέχεται να απαιτηθεί ένας βαθμός διοργανικής συνεργασίας όσον αφορά την προκαταβολική ή αναδρομική κάλυψη υποχρεώσεων στον προϋπολογισμό, προκειμένου να διασφαλιστεί συνέπεια στον προγραμματισμό των υποχρεώσεων σε όλη τη διάρκεια του ΠΔΠ τηρώντας τις προτεραιότητες του Κοινοβουλίου όπως εκφράζονται στη διοργανική συμφωνία της 17ης Μαΐου 2006·

Ειδικά θέματα

23. υποστηρίζει την πρόθεση της Επιτροπής να περιλάβει τις έννοιες της καλύτερης νομοθεσίας και της απλοποίησης της διαδικασίας σε όλες τις νέες πρωτοβουλίες, μεταρρυθμίσεις και μεθόδους εργασίας για να τις καταστήσει πιο κατανοητές στους πολίτες· υπενθυμίζει ότι, όπως αναφέρεται στο ψήφισμά του της 13ης Δεκεμβρίου 2006 σχετικά με το νομοθετικό πρόγραμμα και πρόγραμμα εργασίας της Επιτροπής για το 2007 [3], η εφαρμογή της έννοιας "καλύτερη νομοθεσία" πρέπει να τηρεί πλήρως τις αρχές και τις προϋποθέσεις που ορίζονται στο ψήφισμά του της 16ης Μαΐου 2006 σχετικά με τη στρατηγική για την απλοποίηση του κανονιστικού περιβάλλοντος [4]·

24. υπογραμμίζει ότι η ενεργειακή απόδοση αποτελεί προτεραιότητα με έντονο προσανατολισμό προς το μέλλον για την επιτυχή αντιμετώπιση του προβλήματος της μεταβολής του κλίματος· συμφωνεί ότι μια τέτοια πολιτική προϋποθέτει οριζόντια στρατηγική και ζητεί από την Επιτροπή να συνεχίσει την αποφασιστική της δράση προς την κατεύθυνση αυτή·

25. επιδοκιμάζει την πρόθεση της Επιτροπής να αναλάβει βασικές δράσεις στον τομέα της έρευνας και της καινοτομίας για να προωθήσει την εφαρμογή της στρατηγικής της Λισσαβώνας το 2008· υποστηρίζει, ιδιαίτερα, το προπαρασκευαστικό έργο με σκοπό να εξασφαλισθεί ότι θα ληφθεί απόφαση για ίδρυση Ευρωπαϊκού Ινστιτούτου Τεχνολογίας (ΕΙΤ) εντός του 2007· προτρέπει την Επιτροπή να παράσχει περισσότερες διευκρινίσεις σχετικά με τη χρηματοδότηση του ΕΙΤ και αναμένει ότι η χρηματοδότησή του θα διασφαλισθεί με επιπρόσθετες πιστώσεις και όχι με μείωση των κονδυλίων του έβδομου προγράμματος πλαισίου· αναμένει νέες πληροφορίες για τον εκτελεστικό οργανισμό για τα μέρη που αφορούν τη διαχείριση του έβδομου προγράμματος πλαισίου·

26. εκφράζει την ικανοποίησή του για την έκβαση του τριμερούς διαλόγου που διεξήχθη στις 7 Μαρτίου 2007 για τη χρηματοδότηση της ευρωπαϊκής κοινής επιχείρησης για τον ITER και για την περαιτέρω ανάπτυξη της προβλεπόμενης κατά το σημείο 47 της διοργανικής συμφωνίας της 17ης Μαΐου 2006 διαδικασίας, τα συμπεράσματα του οποίου επισυνάπτονται ως Παράρτημα Ι στο παρόν ψήφισμα·

27. ανησυχεί σχετικά με την προτεινόμενη πρόταση της Επιτροπής για την αναδρομική χρηματοδότηση των νέων προγραμμάτων του τομέα 1α· θεωρεί ότι τούτο δεν αποτελεί σωστό τρόπο δημοσιονομικού προγραμματισμού· ζητεί από την Επιτροπή να παράσχει πληροφορίες για τις επιπτώσεις που έχει αυτή η εκ των υστέρων χρηματοδότηση σε όλα τα προγράμματα, συμπεριλαμβανομένων εκείνων για τα οποία δεν έχει ακόμη εγκριθεί νομική βάση και για τις επιπτώσεις επί των διαθέσιμων περιθωρίων για τα επικείμενα έτη· υπενθυμίζει στην Επιτροπή ότι σύμφωνα με το άρθρο 37 της ΔΣ της 17ης Μαΐου 2006 η αρμόδια για τον προϋπολογισμό αρχή και η Επιτροπή επιτρέπεται να παρεκκλίνουν σε ποσοστό έως και 5% από το ποσό που προβλέπεται στη νομοθετική πράξη·

28. ζητεί από την Επιτροπή να αποσαφηνίσει τις προθέσεις της σχετικά με το δημοσιονομικό προγραμματισμό της "διά βίου μάθησης" και να δώσει προτεραιότητα στο πρόγραμμα αυτό, προκειμένου να επιτευχθεί μεγαλύτερη αλληλεγγύη και ευημερία· θεωρεί ότι η αύξηση των χρηματοοικονομικών πόρων των τεσσάρων οργανισμών (ΕΟΣ, ΕΟΑΘ, ΕΟΑΑ, ΕΑG) δεν θα πρέπει να συνεπάγεται μείωση στη χρηματοδότηση των ΔΔ-Μ και στο πλαίσιο αυτό ζητεί να αποσαφηνιστεί, με ποιο τρόπο η Επιτροπή πρόκειται να αντισταθμίσει τη χρηματοδότηση των ΔΔ-Μ κατά τα προσεχή χρόνια, προκειμένου να τηρηθεί η συνολική χρηματοδότηση που έχει συμφωνηθεί για τα ΔΔ-Μ στα ΠΔΠ.

29. συμφωνεί με την Επιτροπή ότι το 2008 θα είναι κρίσιμο έτος για την ευρωπαϊκή πολιτική συνοχής καθώς θα είναι το πρώτο πλήρες έτος εφαρμογής των νέων επιχειρησιακών προγραμμάτων 2007-2013· επομένως ευελπιστεί ότι η πολιτική συνοχής θα παραμείνει προτεραιότητα και για τα δύο σκέλη της αρμόδιας για τον προϋπολογισμό αρχής κατά τη διάρκεια της διαδικασίας του προϋπολογισμού 2008·

30. λαμβάνει υπόψη ότι η Επιτροπή προτείνει τη μείωση του περιθωρίου για τον τομέα 2 κατά 2 εκατ. ευρώ, για να καλυφθούν πρόσθετες δραστηριότητες του Ευρωπαϊκού Οργανισμού Περιβάλλοντος· επισημαίνει, περαιτέρω, την πρόθεση της Επιτροπής, στο πλαίσιο του τομέα 3α, να αυξήσει τις πιστώσεις του Frontex κατά 10900000 ευρώ το 2008 και να ενισχύσει τη χρηματοδότηση του Eurojust κατά 2500000 ευρώ ετησίως για την περίοδο 2008-2013· υπενθυμίζει στην Επιτροπή ότι για όλες αυτές τις αυξήσεις πρέπει να είναι σύμφωνη και η αρμόδια για τον προϋπολογισμό αρχή στο πλαίσιο της ετήσιας διαδικασίας του προϋπολογισμού και/ή η νομοθετική αρχή εάν συνεπάγονται αλλαγή των ποσών αναφοράς των εγκριθέντων προγραμμάτων·

31. υπενθυμίζει στην Επιτροπή ότι, δυνάμει της διοργανικής συμφωνίας της 17ης Μαΐου 2006, οι περισσότερες πιστώσεις για τους τομείς περιβαλλοντικής πολιτικής συγκεντρώνονται υπό την κατηγορία 2· σημειώνει την απόφαση της διοργανικής συμφωνίας να διανείμει επιπρόσθετο ποσό 100 εκατ. ευρώ στην κατηγορία 2, εκ των οποίων 50 εκατ. ευρώ προορίζονται για το νέο χρηματοδοτικό μέσο για το περιβάλλον LIFE +· υπενθυμίζει ότι έως τις 27 Μαρτίου 2007 δεν είχε ακόμη επιτευχθεί τελική συμφωνία για το LIFE + για τα έτη 2007-2013· τονίζει ότι έχει σημασία να διατηρηθούν επαρκή περιθώρια έως ότου ολοκληρωθούν όλες οι νομοθετικές διαδικασίες·

32. αναμένει ακριβείς προτάσεις από την Επιτροπή όσον αφορά την στα μέσα της περιόδου ανασκόπηση της κοινής γεωργικής πολιτικής· ζητεί επομένως να ενημερωθεί για τις επί μέρους ρυθμίσεις και την εμβέλεια της στα μέσα της περιόδου ανασκόπησης που σκοπεύει να διενεργήσει η Επιτροπή με σκοπό να αξιολογήσει τα πρώτα αποτελέσματα της μεταρρύθμισης του 2003·

33. θεωρεί ότι κύριο αντικείμενο της πολιτικής για την επικοινωνία και την πληροφόρηση είναι η ενημέρωση των πολιτώντης ΕΕ σχετικά με τις ενέργειες και τα προγράμματα της ΕΕ και τη βελτίωση που έχει σημειωθεί τα τελευταία χρόνια· πιστεύει ότι η εκστρατεία για τις πολιτικές προτεραιότητες θα πρέπει να καθοριστεί αργότερα κατά τη διαδικασία του προϋπολογισμού λαμβάνοντας υπόψη τις προτεραιότητες του Κοινοβουλίου και επικεντρώνοντας το ενδιαφέρον σε τομείς πολιτικής σαφώς καθορισμένους κατά το χρόνο της πρώτη ανάγνωσης·

34. υπενθυμίζει ότι όλα τα θεσμικά όργανα έχουν το δικαίωμα να εφαρμόζουν πολιτική στον τομέα της επικοινωνίας ως μέρος της θεσμικής αυτονομίας τους, όπως ορίζεται στο άρθρο 49 του δημοσιονομικού κανονισμού· αναγνωρίζει την ανάγκη για συντονισμό των διαφόρων πολιτικών επικοινωνίας που εφαρμόζουν τα θεσμικά όργανα εντός της διοργανικής ομάδας για την πληροφόρηση και την επικοινωνία· καλεί τη διοργανική ομάδα να υποβάλει πιο συγκεκριμένο και συντονισμένο σχέδιο εργασίας για το 2008 έως το τέλος του Οκτωβρίου 2007· επ' αυτού, καλεί την Επιτροπή να διατηρήσει τις φιλοδοξίες της όσον αφορά την πολιτική επικοινωνίας προς τους πολίτες, έχοντας κατά νου ότι το 2008 είναι το έτος που προηγείται των επόμενων ευρωεκλογών και ότι είναι ανάγκη να προετοιμασθεί το έδαφος για την αναμενόμενη εκκίνηση της θεσμικής μεταρρύθμισης·

35. επισημαίνει τις προτεραιότητες της ανακοίνωσης της Επιτροπής για το 2008, που δεν μεταβάλλουν το δημοσιονομικό προγραμματισμό στον τομέα 3β·

36. ενστερνίζεται σε γενικές γραμμές τους στόχους των εξωτερικών ενεργειών όπως καθορίζονται στην ΕΣΠ, οι οποίοι αναπτύχθηκαν στη βάση της συνέχειας και θα υλοποιηθούν, για το δεύτερο έτος, με τη νέα δέσμη εξωτερικών μέσων της ΕΕ που θεσπίστηκε το 2006· αποδίδει μείζονα σημασία στην αποτελεσματική υλοποίησή τους και στο σεβασμό των δικαιωμάτων του Κοινοβουλίου στο συγκεκριμένο πλαίσιο· ζητεί τη διεξαγωγή της πρώτης αξιολόγησης της εφαρμογής τους ήδη μέσα στο δεύτερο εξάμηνο του 2007·

37. προσδοκά καρποφόρο συνεργασία με την Επιτροπή στο πλαίσιο ομάδων εργασίας που έχουν συσταθεί από την Επιτροπή Εξωτερικών Υποθέσεων και την Επιτροπή Ανάπτυξης για την παρακολούθηση του σχεδιασμού και της εφαρμογής νέων μέσων εξωτερικής βοήθειας· λαμβάνει υπό σημείωση την προγραμματισμένη στα μέσα της περιόδου ανασκόπηση της λειτουργίας των μέσων εξωτερικής βοήθειας· επαναλαμβάνει την επιθυμία του Κοινοβουλίου να συμμετάσχει πλήρως στην εν λόγω διαδικασία.

38. τονίζει τη σπουδαιότητα της πολυγλωσσίας ως θεμελιώδους μέρους της ευρωπαϊκής κληρονομιάς καθώς και την ανάγκη των πολιτών να προσλαμβάνουν πληροφορίες στη μητρική τους γλώσσα·

39. ζητεί την περαιτέρω ενίσχυση της συνεργασίας με τις αναπτυσσόμενες χώρες, ιδιαίτερα όσον αφορά την κλιματική μεταβολή και τη μετανάστευση, με διαρκή δέσμευση για την εκπλήρωση των στόχωντης χιλιετίας, ιδιαίτερα στους τομείς των βασικών υπηρεσιών υγείας και εκπαίδευσης·

40. επισημαίνει τη νέα αντίληψη της Επιτροπής σχετικά με την "εξωτερική προβολή των προτεραιοτήτων", όπως το Παγκόσμιο Ταμείο Ενεργειακής Απόδοσης και Ανανεώσιμων Πηγών Ενέργειας (Geeref) ή η Global Climate Policy Alliance, καθώς και το γεγονός ότι οι νέες αυτές προτεραιότητες του τομέα 4 φαίνεται να απαιτούν αύξηση κατά 23100000 ευρώ το 2008· επιμένει, ωστόσο, στο να υπάρχει σαφήνεια όσον αφορά την προέλευση της προτεινόμενης χρηματοδότησης για κάθε ενέργεια·

41. επισημαίνει ότι η πρόβλεψη σχετικά με το συνολικό περιθώριο τον τομέα 4 είναι 334 εκατ. ευρώ, έτσι ώστε να επιτρέπεται η κατάλληλη αντίδραση σε μελλοντικές ανάγκες που μπορεί να προκύψουν, για παράδειγμα, από την έκβαση των διαπραγματεύσεων για το τελικό καθεστώς του Κοσσυφοπεδίου ή την ειρηνευτική διαδικασία στη Μέση Ανατολή· υπογραμμίζει με έμφαση ότι το συγκεκριμένο περιθώριο των 334 εκατ. ευρώ είναι πράγματι τεχνητά υψηλό, δεδομένου ότι περιλαμβάνει 200 εκατ. ευρώ που προορίζονταν αρχικά για δάνεια του Ταμείου Εγγυήσεων, το οποίο τώρα θα χρειαστεί να τροφοδοτείται μόνο από το 2009 για λόγους μετάβασης· υπογραμμίζει, επομένως, ότι το 2008 θα είναι διαθέσιμα κατ' εξαίρεση άλλα 200 εκατ. ευρώ και εφιστά την προσοχή στο γεγονός ότι το ποσό αυτό δεν θα διατεθεί αυτομάτως για πιο μακροπρόθεσμες ανάγκες που σε τέτοια περίπτωση δεν θα μπορούσαν κατ' ανάγκη να χρηματοδοτηθούν αργότερα·

42. επισημαίνει ότι η ΕΣΠ δίνει αυξημένη έμφαση στη σύνδεση εξωτερικών και εσωτερικών στόχων καθώς και στη χρήση του όρου "πλήρης συνοχή"· θεωρεί ότι η Επιτροπή θα πρέπει να προβεί σε περαιτέρω ανάλυση και εξήγηση του συγκεκριμένου ζητήματος, δεδομένου ιδιαίτερα ότι μια από τις κύριες επικρίσεις της πολιτικής της ΕΕ στο παρελθόν αφορούσε την έλλειψη συνοχής μεταξύ εξωτερικών και εσωτερικών πολιτικών· υπογραμμίζει περαιτέρω τη σημασία της δημοκρατίας και της θετικής αλλαγής στις χώρες και τις περιφέρειες εταίρους·

43. επιμένει ότι η κατανομή των πιστώσεων σε όλα τα μέσα εξωτερικής πολιτικής και διεύρυνσης πρέπει να αντικατοπτρίζουν την προτεραιότητα που δίδει η ΕΕ στη στήριξη της δημοκρατίας και των δικαιωμάτων του ανθρώπου, συμπεριλαμβανομένων των δικαιωμάτων των μειονοτήτων·

44. σημειώνει ότι η Επιτροπή σχεδιάζει να συνάψει συμφωνίες οικονομικής εταιρικής σχέσης (ΣΟΕΣ) με χώρες ΑΚΕ το 2007· ζητεί από την Επιτροπή και τα κράτη μέλη να παράσχουν περαιτέρω βοήθεια για να στηρίξουν τις χώρες ΑΚΕ κατά την μεταβατική περίοδο από το ισχύον εμπορικό καθεστώς στις ΣΟΕΣ·

45. θεωρεί ότι η ραγδαία εξέλιξη της κατάστασης στον τομέα της Κοινής Εξωτερικής Πολιτικής και Πολιτικής Ασφάλειας (ΚΕΠΠΑ) επιβάλλει διαρκή έλεγχο και συνεργασία μεταξύ των θεσμικών οργάνων· υπογραμμίζει, στο πλαίσιο αυτό, τη σημασία που αποδίδει στην τήρηση των διατάξεων της διοργανικής συμφωνίας της 17ης Μαΐου 2006, σχετικά με την ΚΕΠΠΑ, και στα μέσα που προβλέπονται με αυτές· θεωρεί ότι η εξωτερική πολιτική και οι σχετικοί χρηματοοικονομικοί πόροι θα πρέπει να υποβληθούν στην απαιτούμενη αξιολόγηση μετά τη διαβούλευση του Συμβουλίου με το Κοινοβούλιο στις 15 Ιουνίου 2007, σχετικά με τις κύριες πτυχές και τις βασικές επιλογές της ΚΕΠΠΑ·

46. επισημαίνει την πρόταση της Επιτροπής για την κατανομή των ανθρώπινων πόρων για το 2008, που προβλέπει 890 νέες θέσεις σε σχέση με τις πρόσφατες διευρύνσεις· υπενθυμίζει ότι το 2008 είναι το τελευταίο έτος εφαρμογής του σχεδίου για τους ανθρώπινους πόρους σε σχέση με τη διεύρυνση του 2004, σύμφωνα με το οποίο ζητούνται 640 πρόσθετες θέσεις για το 2008· υπενθυμίζει ακόμη ότι το 2008 ζητούνται ακόμη 250 νέες θέσεις σε συνέχεια της διεύρυνσης με τη Βουλγαρία και τη Ρουμανία, ενώ παρόμοιο αίτημα αναμένεται να υπάρξει το 2009· επισημαίνει ότι μόνο το 50 % των πρόσθετων θέσεων για το 2008 αναμένεται να διατεθούν για την επέκταση των δραστηριοτήτων λόγω των πρόσφατων διευρύνσεων· θεωρεί ότι η αναθεώρηση των ανθρώπινων πόρων από την Επιτροπή θα πρέπει να συμβαδίζει με τη στρατηγική για καλύτερη νομοθεσία, που τέθηκε σε εφαρμογή το 2006 λαμβάνοντας ταυτόχρονα υπόψη την ανάγκη για σωστή και αποτελεσματική εκτέλεση των νέων προγραμμάτων δαπανών για την περίοδο δημοσιονομικού προγραμματισμού 2007-2013·

47. εκφράζει την ικανοποίησή του για την αρχή της ανακατανομής του προσωπικού σύμφωνα με τις πολιτικές προτεραιότητες, αλλά πιστεύει ότι το ποσοστό ανακατανομής θα πρέπει να είναι πιο φιλόδοξο από 1%· υπενθυμίζει ότι στην ανακατανομή αυτή πρέπει να λαμβάνονται πλήρως υπόψη οι προτεραιότητες που θέτει το Κοινοβούλιο· αναμένει από την Επιτροπή να εκμεταλλευθεί την ευκαιρία της εν εξελίξει λεπτομερούς μελέτης (screening) για να μεταθέσει σημαντικά τις προτεραιότητες κατανομής του προσωπικού και το ποσοστό γενικών εξόδων· θα αξιολογήσει το επίπεδο των αναγκών της Επιτροπής σε προσωπικό στο γενικό πλαίσιο της κατηγορίας 5 κατά τη διάρκεια της ετήσιας διαδικασίας του προϋπολογισμού· επισημαίνει την προτεινόμενη ανακατανομή 565 υπαλλήλων στην Επιτροπή, 287 μεταξύ τμημάτων και 278 μέσα στα τμήματα· ζητεί από την Επιτροπή να περιλάβει στο ΠΣΠ λεπτομερέστερες πληροφορίες σχετικά με την ανακατανομή του προσωπικού, προκειμένου το Κοινοβούλιο να διαθέτει τις απαιτούμενες πληροφορίες για να αξιολογήσει αν ο στόχος 1% είναι ο ενδεδειγμένος στόχος· θεωρεί ότι η δημιουργία κεντρικής ομάδας προς ανακατανομή θα πρέπει να είναι συμβατή με την αρχή της διοικητικής απλούστευσης και της καλύτερης υλοποίησης προγραμμάτων και δράσεων συμβάλλοντας ταυτόχρονα στο να αποφεύγεται το περιττό διοικητικό βάρος·

48. λαμβάνει υπόψη τη συνεδρίαση στο πλαίσιο του τριμερούς διαλόγου, της 18ης Απριλίου 2007, και τη συμφωνία στην οποία κατέληξαν τα τρία θεσμικά όργανα όσον αφορά τους κοινοτικούς οργανισμούς που υπάγονται στο άρθρο 185 του δημοσιονομικού κανονισμού· εκφράζει την ικανοποίησή του για τη θετική στάση του Συμβουλίου όσον αφορά τη βελτίωση του ελέγχου και της αξιολόγησης των οργανισμών· υπογραμμίζει τη σημασία των θεμάτων που υπογραμμίστηκαν, όπως ο λόγος των επιχειρησιακών δαπανών προς τις διοικητικές, η διαδικασία απαλλαγής, η αξιολόγηση, η κρίση και η οικονομική αποδοτικότητα των υπαρχόντων οργανισμών, και η σημασία της περαιτέρω προόδου σε σχέση με τη διαδικασία βάσει του σημείου 47 της ΔΣ της 17ης Μαΐου 2006· επισημαίνει ότι η διαδικαστική προσέγγιση, όπως καθορίζεται με τις δηλώσεις που επισυνάπτονται ως Παράρτημα ΙΙ στο παρόν ψήφισμα, κατά τις διατάξεις του δημοσιονομικού κανονισμού, αποδείχτηκε ότι επιτρέπει επείγουσες μεταφορές πιστώσεων υπέρ των ομάδων ταχείας επέμβασης στα εξωτερικά σύνορα (RABIT)· υπογραμμίζει την ανάγκη ευρύτερου διαλόγου σχετικά με ζητήματα που αφορούν τις μεθόδους διοίκησης στην Επιτροπή, σε συνάρτηση με το αποτέλεσμα της σχετικής μελέτης που διεξάγεται επί του παρόντος στην Επιτροπή και αναμένεται να ολοκληρωθεί στις 24 Απριλίου 2007·

49. επισημαίνει ότι οι γνωμοδοτήσεις της Επιτροπής Εξωτερικών Υποθέσεων και της Επιτροπής Διεθνούς Εμπορίου· περιλαμβάνουν σημαντικά στοιχεία, τα οποία πρέπει να ληφθούν υπόψη κατά τη διαδικασία προϋπολογισμού του 2008·

*

* *

50. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή και στο Ελεγκτικό Συνέδριο.

[1] EE C 139 της 14.6.2006, σ. 1.

[2] Κείμενα που εγκρίθηκαν, P6_TA(2007)0098.

[3] Κείμενα που εγκρίθηκαν, P6_TA(2006)0565.

[4] ΕΕ C 297 Ε της 7.12.2006, σ. 136.

--------------------------------------------------

ΠΑΡΑΡΤΗΜΑ Ι

ΤΡΙΜΕΡΗΣ ΔΙΑΛΟΓΟΣ, 7 ΜΑΡΤΙΟΥ 2007

Συμπεράσματα

Η συνεδρίαση στο πλαίσιο του τριμερούς διαλόγου διοργανώθηκε κατ' εφαρμογή της παραγράφου 28 της Διοργανικής Συμφωνίας για τη δημοσιονομική πειθαρχία και τη χρηστή δημοσιονομική διαχείριση, της 17ης Μαΐου 2006.

Τα παρόντα συμπεράσματα αποτελούν απολογισμό της συμφωνίας που επιτεύχθηκε μεταξύ των τριών θεσμικών οργάνων.

1. Κοινή Επιχείρηση ITER

Το Ευρωπαϊκό Κοινοβούλιο και το Συμβούλιο συμφώνησαν τα ακόλουθα:

- Η κοινή επιχείρηση ITER θεωρείται κοινοτικός οργανισμός για το σκοπό της εφαρμογής της παραγράφου 47 της ΔΣ·

- το Ευρωπαϊκό Κοινοβούλιο αναλαμβάνει την ευθύνη της απαλλαγής για την εκτέλεση του προϋπολογισμού της Κοινής Επιχείρησης ITER·

Το Ευρωπαϊκό Κοινοβούλιο και το Συμβούλιο αναγνωρίζουν την κοινοτική συνεισφορά στην ITER από το 7ο πρόγραμμα πλαίσιο για την Ευρατόμ (ευρώ 986 εκατ. [1] για το διάστημα 2007-2013 κατά μέγιστο), σύμφωνα με την πρόταση της Επιτροπής. Μολονότι, ας σημειωθεί, το έργο ITER σχεδιάζεται να συνεχιστεί και πολύ μετά το 2011, και χρειάζεται να συνεχιστεί έως το 2041, στο δημοσιονομικό προγραμματισμό προβλέπονται αντίστοιχα ποσά για τα έτη 2012 και 2013. Η περαιτέρω χρηματοδότηση θα αποτελέσει αντικείμενο της συζήτησης για το προσεχές δημοσιονομικό πλαίσιο.

2. Οργανισμοί

Για τη βελτιστοποίηση της λειτουργίας των υφισταμένων οργανισμών και των διαδικασιών για τη δημιουργία νέων, το Ευρωπαϊκό Κοινοβούλιο, το Συμβούλιο και η Επιτροπή συμφωνούν να διεξαγάγουν διάλογο σε βάθος, ιδιαίτερα όσον αφορά την ολοκληρωμένη ανάλυση κόστους/οφέλους, συμπεριλαμβανομένου του διοικητικού κόστους, πριν από τη σύσταση νέων οργανισμών, και την πραγματοποίηση των αναθεωρήσεων που προβλέπονται στους ειδικούς κανονισμούς των υφισταμένων οργανισμών.

Στο πλαίσιο αυτό, εκφράζει την προθυμία του να εργαστεί για τη συνέχιση και την εμβάθυνση της συζήτησης σχετικά με την περαιτέρω ανάπτυξη της διαδικασίας που προβλέπεται στην παράγραφο 47 της ΔΣ.

Η συζήτηση αυτή θα διεξαχθεί κατά τις προσεχείς συνεδριάσεις στο πλαίσιο του τριμερούς διαλόγου, η πρώτη από τις οποίες είναι προγραμματισμένη για τις 18 Απριλίου 2007.

[1] από ενδεικτική συνολική συνεισφορά της ΕΕ στην Κοινή Επιχείρηση ITER και την ανάπτυξη ενέργειας σύντηξης, ύψους 1,29 δισεκατομμυρίων ευρώ.

--------------------------------------------------

ΠΑΡΑΡΤΗΜΑ ΙΙ

ΔΗΛΩΣΕΙΣ ΣΕ ΣΥΝΕΧΕΙΑ ΤΗΣ ΣΥΝΕΔΡΙΑΣΗΣ ΣΤΟ ΠΛΑΙΣΙΟ ΤΟΥ ΤΡΙΜΕΡΟΥΣ ΔΙΑΛΟΓΟΥ ΤΗΣ 18ΗΣ ΑΠΡΙΛΙΟΥ 2007

1. Δήλωση του Ευρωπαϊκού Κοινοβουλίου και του Συμβουλίου για τους κοινοτικούς οργανισμούς

"1. Για μεγαλύτερη σαφήνεια και διαφάνεια, τα δύο σκέλη της αρμόδιας για τον προϋπολογισμό αρχής καλούν την Επιτροπή να υποβάλλει κάθε χρόνο μαζί με το προσχέδιο προϋπολογισμού δημοσιονομική επισκόπηση για όλες τις υπάρχουσες και μελλοντικές κοινοτικές υπηρεσίες ή άλλους οργανισμούς που υπάγονται στο άρθρο 185 του δημοσιονομικού κανονισμού της Κοινότητας, και για τους εκτελεστικούς οργανισμούς. Η επισκόπηση θα περιλαμβάνει δημοσιονομικά στοιχεία σχετικά με τις βασικές πράξεις, τους κύριους δημοσιονομικούς δείκτες και τον αριθμό των υπαλλήλων, καθώς επίσης το λόγο των επιχειρησιακών δαπανών προς τις διοικητικές.

2. Τα δύο σκέλη της αρμόδιας για τον προϋπολογισμό αρχής υπενθυμίζουν στην Επιτροπή να πραγματοποιεί εμπεριστατωμένη ανάλυση κόστους/οφέλους και να τηρεί αυστηρά και να προωθεί τη διαδικασία που προβλέπεται στην παράγραφοι 47 της ΔΣ πριν από τη σύσταση νέων οργανισμών.

3. Όσον αφορά τις αποκεντρωμένες υπηρεσίες, τα δύο σκέλη της αρμόδιας για τον προϋπολογισμό αρχής υπενθυμίζουν στους γενικούς διευθυντές και τα διοικητικά συμβούλια των υπηρεσιών αυτών την ευθύνη τους να υποβάλλουν πραγματιστικά δημοσιονομικά αιτήματα, με βάση τις πραγματικές τους ανάγκες, και να αποφεύγουν τη διόγκωση του προϋπολογισμού τους.

4. Τα δύο σκέλη της αρμόδιας για τον προϋπολογισμό αρχής καλούν την Επιτροπή να αξιολογεί τακτικά τους υπάρχοντες κοινοτικούς οργανισμούς, με ιδιαίτερη έμφαση στη σχέση κόστους/οφέλους τους, και συμφωνούν να εξετάσουν την αξιολόγηση της ανάλυσης που θα ετοιμάσει η Επιτροπή για επιλεγμένους οργανισμούς. Τα κριτήρια για το ποιοι οργανισμοί θα αξιολογηθούν θα μπορούσαν να είναι, η υπέρβαση ενός καθορισμένου λόγου των επιχειρησιακών δαπανών προς τις διοικητικές, ή η επισήμανση ιδιαίτερων προβλημάτων στις εκθέσεις του Ελεγκτικού Συνεδρίου και στη διαδικασία απαλλαγής. Τα αποτελέσματα των αναλύσεων αυτών καθώς και άλλων που θα πραγματοποιούν ενδεχομένως άλλα θεσμικά όργανα θα αξιολογούνται κάθε χρόνο κατά τη συνεδρίαση στο πλαίσιο του τριμερούς διαλόγου το Οκτώβριο, το αργότερο.

5. Τα δύο σκέλη της αρμόδιας για τον προϋπολογισμό αρχής καλούν την Επιτροπή να καθιερώσει τις ρήτρες αναθεώρησης που προβλέπονται στους ειδικούς κανονισμούς. Η αρμόδια για τον προϋπολογισμό αρχή θα αξιολογήσει κατά πόσο η στρατηγική που εφαρμόζεται για τις αποκεντρωμένες υπηρεσίες θα πρέπει να συνεχιστεί.

6. Σε συνέχεια των συμπερασμάτων του τριμερούς διαλόγου στις 7 Μαρτίου 2007, σχετικά με την περαιτέρω ανάπτυξη της διαδικασίας που προβλέπεται στην παράγραφο 47 της ΔΣ της 17ης Μαΐου 2006, τα θεσμικά όργανα συμφωνούν, κατ' αρχήν, να καθιερώσουν διαδικασία για την υλοποίηση της παραγράφου 47 της ΔΣ στο πλαίσιο των επικειμένων συνεδριάσεων του τριμερούς διαλόγου."

2. Δήλωση του Ευρωπαϊκού Κοινοβουλίου, του Συμβουλίου και της Επιτροπής για τον Frontex

"Το Ευρωπαϊκό Κοινοβούλιο, το Συμβούλιο και η Επιτροπή υπογραμμίζουν ότι σε περίπτωση επείγουσας και έκτακτης πίεσης στα εξωτερικά σύνορα, που να επιβάλλει την επέμβαση ομάδας ταχείας επέμβασης στα εξωτερικά σύνορα (RABIT), και πιθανής ανεπάρκειας χρηματοοικονομικών πόρων στον προϋπολογισμό του Ευρωπαϊκού Οργανισμού για τη Διαχείριση της Επιχειρησιακής Συνεργασίας στα εξωτερικά σύνορα των κρατών μελών της Ευρωπαϊκής Ένωσης (Frontex) για την αντιμετώπισή της, θα πρέπει να διερευνώνται όλες οι δυνατότητες για την εξασφάλιση χρηματοδότησης. Η Επιτροπή θα επαληθεύει κατεπειγόντως αν θα μπορούσε να γίνει ανακατανομή κονδυλίων Σε περίπτωση που απαιτηθεί απόφαση της αρμόδιας για τον προϋπολογισμό αρχής, η Επιτροπή κινεί διαδικασία σύμφωνα με τις διατάξεις του δημοσιονομικού κανονισμού, και συγκεκριμένα των άρθρων του 23 και 24, προκειμένου να διασφαλίζεται η έγκαιρη λήψη απόφασης από τα δύο σκέλη της αρμόδιας για τον προϋπολογισμό αρχής σχετικά με τα μέσα για την παροχή πρόσθετης χρηματοδότησης προκειμένου ο Frontex να κινητοποιήσει ομάδα RABIT. Η αρμόδια για τον προϋπολογισμό αρχή δεσμεύεται να δράσει όσο το δυνατόν ταχύτερα λαμβανομένου υπόψη του επείγοντος χαρακτήρα του θέματος."

--------------------------------------------------